Andrew en Loryn Monokara (albei 39) is vroeër vandeesmaand wreedaardig op hul plaas Graigmont naby Dewetsdorp in die Vrystaat vermoor, het die burgerregteorganisasie Maandag gesê.

Volgens AfriForum se register is die Monokaras die eerste swart boere-egpaar wat in ’n plaasaanval in dié provinsie vermoor is.

“AfriForum doen opnuut ’n beroep op die regering om plaasmoorde tot prioriteitsmisdaad te verklaar en spesialiseenhede vir landelike beveiliging te ontplooi,” het Ian Cameron, hoof van gemeenskapsveiligheid by AfriForum, gesê. “Hierdie voorval bewys klinkklaar dat plaasaanvalle nie ‘n rassekwessie is nie. Landelike gebiede is onveilig en die polisie se weiering om behoorlike beveiliging in te stel, vererger die situasie.”

Andrew is doodgeskiet en Loryn is tydens die aanval verkrag en in die gesig geskiet. Sy is luidens mediaberigte ŉ dag na haar ontslag uit die hospitaal by haar huis oorlede.

Volgens AfriForum is daar vroeër vanjaar ook ŉ swart boer in die Oos-Kaap saam met sy huishulp vermoor.

“Ons wil graag ŉ samewerkingsverhouding met die nuwe minister van polisie, Nkosinathi Nhleko vestig om saam landelike veiligheid te verbeter,” het Cameron bygevoeg.